Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τις οδηγίες για την ασφάλεια στη ναυτιλία και την πρόληψη της ρύπανσης από τα πλοία

(Υποβλήθηκαν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στην Ολομέλειά του στις 13 Φεβρουαρίου 2001, το Ευρωπαϊκό Κοινοβούλιο ενέκρινε , με την επιφύλαξη δώδεκα τροπολογιών, την πρόταση κανονισμού του Ευρωπαϊκού Κοινοβουλίου και του Συμβουλίου για την επιτροπή ασφάλειας στη ναυτιλία που τροποποιεί τους κανονισμούς για την ασφάλεια στη ναυτιλία και την πρόληψη της ρύπανσης από τα πλοία, καθώς και την πρόταση οδηγίας του Ευρωπαϊκού Κοινοβουλίου και του Συμβουλίου που τροποποιεί τις οδηγίες για την ασφάλεια στη ναυτιλία και την πρόληψη της ρύπανσης από τα πλοία.

Η Επιτροπή δέχεται θετικά τις περισσότερες τροπολογίες του Ευρωπαϊκού Κοινοβουλίου διότι εγκρίνει ευρέως τους στόχους τους :

Έτσι, γίνονται δεκτές με κάποιες αναπροσαρμογές στη διατύπωση του κειμένου :

* Οι τροπολογίες που σκοπό έχουν να υπενθυμισθεί ότι η επιτροπή που θεσπίζεται από την πρόταση έχει ως αποστολή όχι μόνον την ασφάλεια στη ναυτιλία αλλά και την πρόληψη της ρύπανσης από τα πλοία, την προστασία του θαλάσσιου περιβάλλοντος και τις συνθήκες διαβίωσης και εργασίας στα πλοία. Η Επιτροπή συμφωνεί με την πρόθεση της τροπολογίας διότι πράγματι ένα μέρος της σχετικής κοινοτικής νομοθεσίας έχει ως αντικείμενο την πρόληψη της ρύπανσης από τα πλοία και τις συνθήκες διαβίωσης και εργασίας στα πλοία. Αντίθετα, πρόκειται μάλιστα για τα μόνα σημεία που δεν συμπεριέλαβε η Επιτροπή στην τροποποημένη πρότασή της, η προστασία του θαλάσσιου περιβάλλοντος εντάσσεται στην νομοθεσία περί περιβάλλοντος (η οποία συμπεριλαμβάνει παραδείγματος χάριν τη ρύπανση που προέρχεται από την ξηρά), η οποία δεν εμπίπτει στο πεδίο εφαρμογής της κοινοτικής νομοθεσίας για την ασφάλεια και την πρόληψη της ρύπανσης. Η Επιτροπή περιέλαβε στην ονομασία της επιτροπής την αποστολή πρόληψης της ρύπανσης από τα πλοία. Ωστόσο, για λόγους σαφήνειας στην ανάγνωση του κειμένου, η επιτροπή για την ασφάλεια στη ναυτιλία και την πρόληψη της ρύπανσης ονομάσθηκε « επιτροπή COSS ».

* Οι τροπολογίες που υπενθυμίζουν το ρόλο του Ευρωπαϊκού Κοινοβουλίου στην κανονιστική διαδικασία, η σύνταξη που προτάθηκε όμως πρέπει να αναπροσαρμοσθεί με τις ισχύουσες τυποποιημένες εκφράσεις που έχουν εγκριθεί διοργανικά όσον αφορά τις επιτροπές.

* Η τροπολογία που σκοπό έχει να διευκρινισθεί ότι η τροποποίηση της νομοθεσίας μέσω της διαδικασίας ελέγχου της συμμόρφωσης που προβλέπεται στο άρθρο 4 επιτρέπεται μόνον εφόσον βεβαιώσει η Επιτροπή ή ένα κράτος μέλος ότι υφίσταται κίνδυνος για την ασφάλεια ή ασυμβατότητα με την κοινοτική νομοθεσία για την ασφάλεια στη ναυτιλία. Η τροπολογία αυτή έχει ουσιαστικά το στόχο να διευκρινισθούν οι όροι που δικαιολογούν την εκκίνηση της διαδικασίας ελέγχου της συμμόρφωσης (δηλαδή διαπίστωση ότι υφίσταται τέτοιος κίνδυνος). Εν προκειμένω, η Επιτροπή συμφωνεί με τη σκοπιμότητα της διευκρίνισης, πρότεινε όμως να αναδιατυπωθεί με σαφέστερο και ορθότερο τρόπο. Η Επιτροπή προτείνει να διατηρηθεί το δεύτερο εδάφιο όπως ήταν στην αρχική της πρόταση και να προστεθεί ένα τρίτο εδάφιο στην 1η παράγραφο, όπου θα διευκρινίζεται ότι η διαδικασία ελέγχου της συμμόρφωσης κινείται από την Επιτροπή με δική της πρωτοβουλία, ενδεχομένως κατόπιν αίτησης κράτους μέλους.

Η Επιτροπή επιθυμεί άλλωστε να ληφθούν υπόψη και τα νέα στοιχεία που προέκυψαν μετά την έγκριση των αρχικών της προτάσεων. Μετά το ναυάγιο του ERIKA, η Επιτροπή όντως ενέκρινε μια σειρά νομοθετικών προτάσεων, και συγκεκριμένα, στις 6 Δεκεμβρίου 2000, μια πρόταση κανονισμού σχετικά με την ίδρυση μιας Ευρωπαϊκής Υπηρεσίας για την Ασφάλεια στη Ναυτιλία. Η Υπηρεσία αυτή είναι ένας οργανισμός τελείως διαφορετικός από την επιτροπή για την ασφάλεια στη ναυτιλία που αποτελεί το αντικείμενο της παρούσας πρότασης, φάνηκε όμως από τις συζητήσεις στο Ευρωπαϊκό Κοινοβούλιο, το Συμβούλιο και άλλα όργανα όπως η Οικονομική και Κοινωνική Επιτροπή και η Επιτροπή των Περιφερειών ότι υπήρχε σύγχυση όσον αφορά τα καθήκοντα του κάθε οργανισμού. Όπως σημειώνει η Οικονομική και Κοινωνική Επιτροπή στις γνώμες που εξέδωσε στις 28 Φεβρουαρίου και 1 Μαρτίου 2001, « είναι αναγκαίο να καθορισθούν με σαφήνεια ο ρόλος και οι αρμοδιότητες της Ευρωπαϊκής Υπηρεσίας για την Ασφάλεια στη Ναυτιλία, προκειμένου να αποφευχθεί κάθε κίνδυνος σύγχυσης ή αλληλεπικάλυψης με τα καθήκοντα της επιτροπής για την ασφάλεια στη ναυτιλία ».

Η Επιτροπή προτείνει συνεπώς να τροποποιηθεί η αρχική της πρόταση έτσι ώστε να διευκρινισθεί ο ρόλος της επιτροπής για την ασφάλεια στη ναυτιλία και την πρόληψη της ρύπανσης από τα πλοία. Συγκεκριμένα, επιφέρει στο κείμενο τις αναγκαίες διευκρινίσεις προκειμένου να αποσαφηνισθεί ότι η επιτροπή δρα μόνον στο στενό πλαίσιο των εκτελεστικών αρμοδιοτήτων που ανατίθενται στην Επιτροπή βάσει της συνθήκης, χωρίς να επιχειρείται καμιά επέκταση των εξουσιών της μέσω της παρούσας πρότασης. Οι τροποποιήσεις αυτές αφορούν λοιπόν ουσιαστικά το άρθρο 2 που περιέχει τους ορισμούς και το άρθρο 4 σχετικά με τη διαδικασία ελέγχου της συμμόρφωσης. Αυτή η τελευταία διάταξη δημιούργησε πράγματι πολλά ερωτηματικά και διευκρινιστικές ερωτήσεις ως προς την ακριβή έκτασή της και τη συμβατότητά της με τους ισχύοντες θεσμικούς κανόνες. Το τροποποιημένο κείμενο :

- διευκρινίζει ότι η επιτροπή COSS παρεμβαίνει μόνον στους τομείς που καλύπτονται από την διαδικασία επιτροπών της ισχύουσας νομοθεσίας, χωρίς να επεκτείνονται κατά κανένα τρόπο οι αρμοδιότητες των επιτροπών που υπάρχουν. Συγκεκριμένα, η αρμοδιότητα της επιτροπής COSS καλύπτει μόνο τις διεθνείς συμβάσεις που αναφέρονται ρητά στις οδηγίες ή τους κανονισμούς που ισχύουν. Η Επιτροπή δεν μπορεί λοιπόν να θέσει σε εφαρμογή τις διαδικασίες επιτροπής, και ειδικότερα τη διαδικασία ελέγχου της συμμόρφωσης, για διεθνείς συμβάσεις που δεν αναφέρονται στο σχετικό κανονισμό ή οδηγία.

- υπενθυμίζει ότι στόχος της διαδικασίας ελέγχου της συμμόρφωσης είναι μόνον να επιτρέπεται στην Ευρωπαϊκή Κοινότητα να ενεργεί γρήγορα και αποτελεσματικά, τηρουμένης της αρχής υπεροχής του κοινοτικού δικαίου, στην εξαιρετική, μάλλον, περίπτωση σύγκρουσης μεταξύ μιας υπό έγκριση τροπολογίας ενός διεθνούς νομοθετήματος (ιδίως κατά την εξάμηνη περίοδο σιωπηράς έγκρισης) και μιας κοινοτικής οδηγίας ή κανονισμού που θέτει σε εφαρμογή την υπάρχουσα έκδοση του εν λόγω διεθνούς νομοθετήματος.

Τέλος, στην παρούσα τροποποιημένη πρόταση λαμβάνονται υπόψη οι πρόσφατες εξελίξεις :

* Η έκδοση από το Ευρωπαϊκό Κοινοβούλιο και το Συμβούλιο δύο άλλων οδηγιών :

- Η οδηγία 2000/59/EΚ του Ευρωπαϊκού Κοινοβουλίου και του Συμβουλίου της 27ης Νοεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου.

- Η οδηγία 2001/25/EΚ του Ευρωπαϊκού Κοινοβουλίου και του Συμβουλίου της 4ης Απριλίου 2001 για το ελάχιστο επίπεδο εκπαίδευσης των ναυτικών, η οποία καταργεί και αντικαθιστά την οδηγία 94/58/EΚ του Συμβουλίου της 22ας Νοεμβρίου 1994.

* Η αναγκαιότητα να επανορθωθεί μια παράλειψη στην οδηγία 96/98/EΚ για τον εξοπλισμό των πλοίων, την οποία διαπίστωσε η Επιτροπή κατά την πρόσφατη συνεδρίαση της επιτροπής που έχει θεσπισθεί με βάση την εν λόγω οδηγία. Πράγματι, η σημερινή διατύπωση του άρθρου 17 της οδηγίας 96/98/EΚ, το οποίο καθορίζει τα μέτρα που μπορούν να ληφθούν με τη διαδικασία της « επιτροπολογίας » όπως λέγεται, δεν επιτρέπει την επικαιροποίηση του Παραρτήματος AI όσον αφορά τις ενότητες αξιολόγησης της συμμόρφωσης που ισχύουν για τους τύπους εξοπλισμών που αναφέρονται στο Παράρτημα αυτό. Η Επιτροπή προτείνει λοιπόν να τροποποιηθεί το άρθρο 17 ούτως ώστε να καταστεί δυνατόν να τροποποιηθεί το Παράρτημα A1 της οδηγίας 96/98/EΚ με την κανονιστική διαδικασία.

Συνεπώς, η Επιτροπή τροποποιεί την πρότασή της σύμφωνα με το άρθρο 250, παράγραφος 2 της συνθήκης.

2000/0237 (COD)

Τροποποιημένη πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ που τροποποιεί τις οδηγίες για την ασφάλεια στη ναυτιλία και την πρόληψη της ρύπανσης από τα πλοία

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 80, παράγραφος 2,

την πρόταση της Επιτροπής [1],

[1] ΕΕ C

τη γνώμη της Οικονομικής και Κοινωνικής Επιτροπής [2],

[2] ΕΕ C

τη γνώμη της Επιτροπής των Περιφερειών [3],

[3] ΕΕ C

Αποφασίζοντας σύμφωνα με τη διαδικασία που αναφέρεται στο άρθρο 251 της Συνθήκης [4],

[4] ΕΕ C

Εκτιμώντας τα εξής :

(1) Οι οδηγίες που ισχύουν στο πεδίο της ασφάλειας στη ναυτιλία αναφέρουν την επιτροπή που έχει συσταθεί από την οδηγία 93/75/EΟΚ [5] του Συμβουλίου, και, σε ορισμένες περιπτώσεις, αναφέρουν μια επιτροπή ad hoc που έχει συσταθεί από σχετική οδηγία. Οι υπάρχουσες οδηγίες προβλέπουν ότι οι επιτροπές αυτές διέπονται από τους κανόνες της απόφασης 87/373/EΟΚ [6] του Συμβουλίου, της 13ης Ιουλίου 1987, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή.

[5] ΕΕ L 247 της 5.10.1993, σελ.19. Οδηγία που τροποποιήθηκε τελευταία από την οδηγία 98/74/EΚ (ΕΕ L 276 της 13.10.1998, σελ. 7).

[6] ΕΕ L 197 της 18.7.1987, σελ.3.

(2) Η απόφαση 87/373/EΟΚ αντικαταστάθηκε από την απόφαση 1999/468/EΚ [7] του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή. Επειδή τα μέτρα που είναι αναγκαία για την εφαρμογή της ισχύουσας νομοθεσίας στο πεδίο της ασφάλειας στη ναυτιλία εντάσσονται σε ευρύτερο πεδίο υπό την έννοια του άρθρου 2 της απόφασης 1999/468/EΚ, κρίνεται σκόπιμο τα μέτρα αυτά να αποφασισθούν με τη κανονιστική διαδικασία που προβλέπεται στο άρθρο 5 της εν λόγω απόφασης.

[7] ΕΕ L 184 της 17.7.1999, σελ.23.

(3) Ο κανονισμός (EΚ) αριθ. .../2001 του Ευρωπαϊκού Κοινοβουλίου [8] και του Συμβουλίου θεσπίζει επιτροπή, ονομαζόμενη επιτροπή ασφάλειας στη ναυτιλία και πρόληψης της ρύπανσης από τα πλοία (COSS), αποστολή της οποίας είναι να συγκεντρώσει τα καθήκοντα των επιτροπών που έχουν θεσπισθεί από την κοινοτική νομοθεσία στο πεδίο της ασφάλειας στη ναυτιλία, πρόληψης της ρύπανσης από τα πλοία και προστασίας των συνθηκών διαβίωσης και εργασίας στα πλοία. Ο καινονισμός (EΚ) αριθ. .../2001 προβλέπει τη χρήση της κανονιστικής διαδικασίας που περιγράφεται στο άρθρο 5 της απόφασης 1999/468/EΚ για την εφαρμογή της εν λόγω νομοθεσίας.

[8] ΕΕ L

(4) Αρμόζει συνεπώς να τροποποιηθούν οι οδηγίες που ισχύουν στο πεδίο της ασφάλειας στη ναυτιλία για να αντικατασταθούν οι υπάρχουσες επιτροπές από την επιτροπή COSS.

(5) Αρμόζει επίσης να τροποποιηθούν οι ισχύουσες οδηγίες έτσι ώστε να εφαρμόζονται σε αυτές οι διαδικασίες τροποποίησης που θεσπίζει ο κανονισμός (EΚ) αριθ. .../2001, καθώς και σχετικές διατάξεις του κανονισμού αυτού που έχουν ως αντικείμενο να διευκολυνθεί η προσαρμογή τους στις τροποποιήσεις των διεθνών νομοθετημάτων που μνημονεύονται στην κοινοτική νομοθεσία στο πεδίο της ασφάλειας στη ναυτιλία,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 Αντικείμενο

Αντικείμενο της παρούσας οδηγίας είναι να τροποποιηθούν οι ισχύουσες οδηγίες που διέπουν την ασφάλεια στη ναυτιλία, την προστασία του θαλασσίου περιβάλλοντος και του όρους διαβίωσης και εργασίας στα πλοία, με σκοπό:

α) να περιέχουν μνεία για την επιτροπή ασφαλείας και πρόληψης της ρύπανσης από τα πλοία (COSS) που θεσπίζει ο κανονισμός (EΚ) αριθ. ..../2001.

β) να διευκολυνθεί η προσαρμογή τους στις τροποποιήσεις των διεθνών νομοθετημάτων που ισχύουν στο πεδίο ασφάλειας στη ναυτιλία, προστασίας του θαλασσίου περιβάλλοντος και των όρων διαβίωσης και εργασίας στα πλοία, υπό τους όρους που θέτει ο κανονισμός (EΚ) αριθ. ..../2001.

Άρθρο 2 Τροποποίηση της οδηγίας 93/75/EΟΚ

Η οδηγία 93/75/EΟΚ τροποποιείται ως εξής :

1) Το άρθρο 2 τροποποιείται ως εξής:

α) Στα στοιχεία ε) και θ), η φράση «από την 1η Ιανουαρίου 1998» καταργείται,

β) Στο στοιχείο στ), η φράση «από την 1η Ιανουαρίου 1997» καταργείται,

γ) Στο στοιχείο ζ), η φράση «από τις 10 Ιουλίου 1998» καταργείται,

δ) Στο στοιχείο η), η φράση «από την 1η Ιουλίου 1998» καταργείται,

2) Στο άρθρο 11 προστίθεται το εξής εδάφιο :

« Οι τροπολογίες των διεθνών νομοθετημάτων που αναφέρονται στο άρθρο 2 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001 [9]. »

[9] ΕΕ L

3) Το κείμενο του άρθρου 12 αντικαθίσταται από το εξής κείμενο :

«Άρθρο 12

«Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία COSS σύμφωνα με τη διαδικασία που αναφέρεται στο άρθρο 3, παράγραφος 2 του κανονισμού (EΚ) αριθ. .../2001.».

Άρθρο 3 Τροποποίηση της οδηγίας 94/57/EΚ

Η οδηγία 94/57/EΚ [10] του Συμβουλίου τροποποιείται ως εξής :

[10] ΕΕ L 319 της 12.12.1994, σελ. 20. Οδηγία που τροποποιήθηκε από την οδηγία 97/58/EΚ (ΕΕ L 274 της 7.10.1997, σελ. 8).

1) Στο άρθρο 2, στοιχείο δ), η φράση «κατά την ημερομηνία έκδοσης της παρούσας οδηγίας» διαγράφεται.».

2) Στο άρθρο 7, η πρώτη φράση αντικαθίσταται από τη φράση «Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία (COSS), σύμφωνα με τη διαδικασία που προβλέπεται στο άρθρο 3 παράγραφος 2 του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [11].

[11] ΕΕ L

3) Το άρθρο 8 τροποποιείται ως εξής :

α) Στην παράγραφο 1, πρώτο εδάφιο, οι όροι «των διεθνών κωδίκων» αντικαθίστανται από τους όρους «των διεθνών συμβάσεων, πρωτοκόλλων και κωδίκων».

β) Στην παράγραφο 2 προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 στοιχείο δ) και στο άρθρο 6 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001. »

4) Το κείμενο του άρθρου 13 αντικαθίσταται από το εξής κείμενο:

«Άρθρο 13

Η διαδικασία που αναφέρεται στο άρθρο 3 παράγραφος 2 του κανονισμού (EΚ) αριθ. .../2001 εφαρμόζεται στα θέματα που καλύπτει το άρθρο 4, παράγραφοι 3 και 4, το άρθρο 5, παράγραφος 1, τα άρθρα 8, 9 και 10 και το άρθρο 14, παράγραφος 2.».

Άρθρο 4 Τροποποίηση της οδηγίας 95/21/EΚ

Η οδηγίας 95/21/EΚ [12] του Συμβουλίου τροποποιείται ως εξής :

[12] ΕΕ L 157 της 7.7.1995, σελ.1. Οδηγία που τροποποιήθηκε τελευταία από την οδηγία 1999/97/EΚ (ΕΕ L 331 της 23.12.1999, σελ. 67).

1) Στο άρθρο 2 επέρχονται οι κάτωθι τροποποιήσεις :

α) Στο σημείο 1) η φράση «που ισχύουν κατά την 1η Ιουλίου 1999» διαγράφεται.

β) Στο σημείο 2) η φράση «όπως έχει την 1η Ιουλίου 1999» αντικαθίσταται από τη φράση «όπως ισχύει.

2) Το κείμενο του άρθρου 18 αντικαθίσταται από το εξής κείμενο :

«Άρθρο 18 Επιτροπή ασφαλείας στη ναυτιλία και πρόληψης της ρύπανσης από τα πλοία (COSS)

Η Επιτροπή επικουρείται από την επιτροπή COSS σύμφωνα με τη διαδικασία που αναφέρεται στο άρθρο 3, παράγραφος 2, του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [13]. »

[13] ΕΕ L

3) Το άρθρο 19 τροποποιείται ως εξής :

α) το στοιχείο γ) διαγράφεται,

β) προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001.».

Άρθρο 5 Τροποποίηση της οδηγίας 96/98/EΚ

Η οδηγία 96/98/EΚ [14] του Συμβουλίου τροποποιείται ως εξής :

[14] ΕΕ L 46 της 17.2.1997, σελ.25. Οδηγία που τροποποιήθηκε από την οδηγία 98/85/EΚ (ΕΕ L 315 της 11.11.1998, σελ. 14).

1) Στο άρθρο 2 :Στα στοιχεία γ), δ) και ιδ), οι όροι «την 1η Ιανουαρίου 1999» καταργούνται.

2) Το άρθρο 17 τροποποιείται ως εξής :

α) Στην τρίτη περίπτωση, προστίθεται η φράση « καθώς και με τροποποίηση των στηλών που αφορούν τις ενότητες αξιολόγησης της συμμόρφωσης,».

β) Προστίθεται το εξής εδάφιο :

«Οι συμβάσεις και τα πρότυπα δοκιμών που αναφέρονται στα σημεία γ), δ) και ιδ) του άρθρου 2 νοούνται με την επιφύλαξη των μέτρων που λαμβάνονται ενδεχομένως κατ'εφαρμογήν του άρθρου 4 του κανονισμού (EΚ) αριθ. .../2001 [15] του Ευρωπαϊκού Κοινοβουλίου και του Συμβουλίου.»

[15] ΕΕ L

3) Το κείμενο του άρθρου 18 αντικαθίσταται από το εξής κείμενο :

« Άρθρο 18

«Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία COSS σύμφωνα με τη διαδικασία που αναφέρεται στο άρθρο 3, παράγραφος 2 του κανονισμού (EΚ) αριθ. .../2001.».

Άρθρο 6 Τροποποίηση της οδηγίας 97/70/EΚ

Το κείμενο του άρθρου 9 της οδηγίας 97/70/EΚ [16] του Συμβουλίου αντικαθίσταται από το εξής κείμενο :

[16] ΕΕ L 34 της 9.2.1998, σελ.1. Οδηγία που τροποποιήθηκε από την οδηγία 1999/19/EΚ (ΕΕ L 83 της 27.3.1999, σελ. 48).

« Άρθρο 9 Επιτροπή ασφάλειας στη ναυτιλία και πρόληψης της ρύπανσης από τα πλοία (COSS)

«Η Επιτροπή επικουρείται από την επιτροπή COSS σύμφωνα με τη διαδικασία που προβλέπεται στο άρθρο 3, παράγραφος 2 του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [17].

[17] ΕΕ L

Οι τροπολογίες των διεθνών νομοθετημάτων που μνημονεύονται στο άρθρο 2 παράγραφος 4 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001. »

Άρθρο 7 Τροποποίηση της οδηγίας 98/18/EΚ

Η οδηγία 98/18/EΚ [18] του Συμβουλίου τροποποιείται ως εξής :

[18] ΕΕ L 144 της 15.5.1998, σελ. 1.

1) Στο άρθρο 2, επέρχονται οι εξής τροποποιήσεις :

α) Στο στοιχείο α), η φράση «την ημερομηνία εκδόσεως της παρούσας οδηγίας» καταργείται.

β) Στα στοιχεία β) και γ), η φράση «όπως έχει τροποποιηθεί την ημερομηνία εκδόσεως της παρούσας οδηγίας» αντικαθίσταται από τη φράση «που ισχύει».

γ) Στα στοιχεία δ) και στ), η φράση «όπως έχει τροποποιηθεί την ημερομηνία εκδόσεως της παρούσας οδηγίας» αντικαθίσταται από τη φράση «που ισχύει».

2) Στο άρθρο 6, παράγραφος 1, στοιχεία β) και γ), παράγραφος 2, στοιχείο α)i) και παράγραφος 3, στοιχείο α), η φράση «όπως έχει τροποποιηθεί την ημερομηνία εκδόσεως της παρούσας οδηγίας» καταργείται.

3) Το άρθρο 8 τροποποιείται ως εξής :

α) το στοιχείο β) αντικαθίσταται από το εξής κείμενο :

«β) το παράρτημα I είναι δυνατόν να τροποποιείται έτσι ώστε :

i) να εφαρμόζονται, για τους σκοπούς της παρούσας οδηγίας, οι τροποποιήσεις που επέρχονται στις διεθνείς συμβάσεις,

ii) να βελτιώνονται οι τεχνικές του προδιαγραφές με βάση την αποκτώμενη πείρα.»

β) προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 παράγραφος 4 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001 [19] του Ευρωπαϊκού Κοινοβουλίου και του Συμβουλίου.»

[19] ΕΕ L

4) Το κείμενο του άρθρου 9 αντικαθίσταται από το εξής κείμενο :

«Άρθρο 9 Επιτροπή ασφάλειας στη ναυτιλία και πρόληψης της ρύπανσης από τα πλοία

«Η Επιτροπή επικουρείται από την επιτροπή COSS σύμφωνα με τη διαδικασία που αναφέρεται στο άρθρο 3 παράγραφος 2 του κανονισμού (EΚ) αριθ. .../2001.».

Άρθρο 8 Τροποποίηση της οδηγίας 98/41/EΚ

Η οδηγία 98/41/EΚ [20] του Συμβουλίου τροποποιείται ως εξής :

[20] ΕΕ L 188 της 2.7.1998, σελ. 35.

1) Στο άρθρο 2, τρίτη περίπτωση, η φράση «όπως ισχύει κατά την έκδοση της παρούσας οδηγίας» αντικαθίσταται από τη φράση «που ισχύει.».

2) Στο άρθρο 12 προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001 [21] του Ευρωπαϊκού Κοινοβουλίου και του Συμβουλίου.»

[21] ΕΕ L

3) Το κείμενο του άρθρου 13 αντικαθίσταται από το εξής κείμενο :

«Άρθρο 13

«Η Επιτροπή επικουρείται από την επιτροπή COSS σύμφωνα με τη διαδικασία που αναφέρεται στο άρθρο 3 παράγραφος 2 του κανονισμού (EΚ) αριθ. .../2001».

Άρθρο 9 Τροποποίηση της οδηγίας 1999/35/EΚ

Η οδηγία 1999/35/EΚ [22] του Συμβουλίου τροποποιείται ως εξής :

[22] ΕΕ L 138 της 1.6.1999, σελ. 1.Οδηγία που τροποποιήθηκε από την οδηγία 98/85/EΚ (ΕΕ L 315 της 11.11.1998, σελ. 14.).

1) Στο άρθρο 2, επέρχονται οι εξής τροποποιήσεις :

α) Στα στοιχεία β) και ιε), η φράση «όπως έχει τροποποιηθεί κατά την ημερομηνία έκδοσης της παρούσας οδηγίας» αντικαθίσταται από τη φράση «που ισχύει».

β) Στο στοιχείο δ), η φράση «κατά την ημερομηνία έκδοσης της παρούσας οδηγίας» καταργείται.

γ) Στο στοιχείο ε), η φράση «όπως έχει τροποποιηθεί κατά την ημερομηνία έκδοσης της παρούσας οδηγίας» αντικαθίσταται από τη φράση «που ισχύει».

2) Το κείμενο του άρθρου 16 αντικαθίσταται από το εξής κείμενο :

«Άρθρο 16 Επιτροπή ασφάλειας στη ναυτιλία και πρόληψης της ρύπανσης από τα πλοία (COSS)

«Η Επιτροπή επικουρείται από την επιτροπή COSS σύμφωνα με τη διαδικασία που αναφέρεται στο άρθρο 3 παράγραφος 2 του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [23]. »

[23] ΕΕ L

3) Στο άρθρο 17 προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001. ».

Άρθρο 10 Τροποποίηση της οδηγίας 2000/59

1) Στο στοιχείο β) του άρθρου 2, η φράση «κατά την ημερομηνία έκδοσης της παρούσας οδηγίας» καταργείται.

2) Το άρθρο 14 αντικαθίσταται από το εξής κείμενο :

«Άρθρο 14 Επιτροπή ασφάλειας στη ναυτιλία και πρόληψης της ρύπανσης από τα πλοία (COSS)

1. Η Επιτροπή επικουρείται από την επιτροπή COSS σύμφωνα με τη διαδικασία που αναφέρεται στο άρθρο 3 παράγραφος 2 του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [24].

[24] ΕΕ L

3) Στο άρθρο 15 προστίθεται το εξής εδάφιο :

« Οι τροπολογίες των διεθνών νομοθετημάτων που μνημονεύονται στο άρθρο 2 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001. ».

Άρθρο 11 Τροποποίηση της οδηγίας 2001/25/EΚ

Η οδηγία 2001/25/EΚ του Ευρωπαϊκού Κοινοβουλίου και του Συμβουλίου [25] τροποποιείται ως εξής :

[25] ΕΕ L 136 της 18.5.2001, σ. 17. ΕΕ L 319 της 12.12.1994, σελ. 28. Οδηγία που τροποποιήθηκε από την οδηγία 98/35/EΚ (ΕΕ L 172 της 17.6.1998, σελ. 1.).

1) Το άρθρο 1 τροποποιείται ως εξής :

α) Στα σημεία 16, 17 et 24, η φράση «όπως αυτός ισχύει στις 25 Μαΐου 1998» αντικαθίσταται από τη φράση «όπως αυτός ισχύει».

β) Στα σημεία 18, 22 et 23, η φράση «ως ισχύει στις 25 Μαΐου 1998» αντικαθίσταται από τη φράση «ως ισχύει».

γ) Στο σημείο 21, η φράση « όπως ισχύουν στις 25 Μαΐου 1998 .» αντικαθίσταται από τη φράση « όπως ισχύουν .».

δ) Στο άρθρο 22, προστίθεται η εξής παράγραφος :

«4. Οι τροπολογίες των διεθνών νομοθετημάτων που μνημονεύονται στο άρθρο 1 μπορούν να εξαιρεθούν του πεδίου εφαρμογής της παρούσας οδηγίας κατ'εφαρμογήν του άρθρου 4 του κανονισμού (EΚ) αριθ. .../2001 του Ευρωπαϊκού Κοινοβουλίου και του Συμβουλίου [26].

[26] ΕΕ L

2) Το κείμενο του άρθρου 23 αντικαθίσταται από το εξής :

«Άρθρο 23Επιτροπή ασφάλειας στη ναυτιλία και πρόληψης της ρύπανσης από τα πλοία (COSS)

Η Επιτροπή επικουρείται από την επιτροπή COSS σύμφωνα με τη διαδικασία που προβλέπεται στο άρθρο 3 παράγραφος 2 του κανονισμού (EΚ) αριθ. .../2001.»

Άρθρο 12 Εφαρμογή

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως .... Ενημερώνουν αμέσως σχετικά την Επιτροπή.

Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 13 Έναρξη ισχύος

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 14 Aποδέκτες

Η παρούσα οδηγία απευθύνεται στα κράτη μέλη.

Bρυξέλλες,

Για το Ευρωπαϊκό Κοινοβούλιο Για το Συμβούλιο

Η Πρόεδρος Ο Πρόεδρος